《佛说校量数珠功德经》 尔时,文殊师利法王子菩萨摩诃萨,为欲利益诸有情故,以大悲心告诸大众言:“汝等善听!我今演说受持数珠校量功德获益差别。若有诵念诸陀罗尼及佛名者,为欲自利及护他人,速求诸法得成验者,其数珠法应有如是须当受持。 若用铁为数珠者,诵掐一遍得福五倍。 若用赤铜为数珠者,诵掐一遍得福十倍。 若用真珠、珊瑚等为数珠者,诵掐一遍得福百倍。 若用木槵子为数珠者,诵掐一遍得福千倍。 若求往生诸佛净土及天宫者,应受此珠。 若用莲子为数珠者,诵掐一遍得福万倍。 若用因陀啰佉叉为数珠者,诵掐一遍得福百万倍。 若用乌嚧陀啰佉叉为数珠者,诵掐一遍得福千万倍。 若用水精为数珠者,诵掐一遍得福万万倍。 若菩提子为数珠者,或用掐念或但手持,数诵一遍其福无量,不可算数难可校量。